text:
Kico Ta Convence Abo Cu Bo Tin e Berdad?
“Comproba pa boso mes kico ta e boluntad di Dios, cu ta bon, agradabel y perfecto.”
1. Kico lidernan religioso di cristiandad a haci den tempo di guera?
TA E boluntad di Dios pa cristiannan berdadero bay guera y mata hende di otro pais? Esaki ta loke hopi hende cu ta yama nan mes cristian a haci durante e ultimo 100 añanan. Catolico a mata catolico, y protestant a mata protestant. Anto nan lidernan religioso a hasta bendiciona e ehercitonan y nan armanan. E Segundo Guera Mundial ta mustra claramente kico tabata e consecuencia di esey.
2, 3. Ki posicion testigonan di Jehova a tuma durante Segundo Guera Mundial y otro gueranan despues di esey, y dicon?
2 Kico testigonan di Jehova a haci durante Segundo Guera Mundial? Historia ta mustra cu nan a keda neutral; nan no a mete den e guera ey. Dicon nan a haci esey? Pasobra nan kier a imita e ehempel di Hesus y obedece su siñansanan. Hesus a bisa: “Na esaki tur hende lo sa cu boso ta mi discipelnan, esta, si boso ta stima otro.” (Juan 13:35) Nan a tuma na pecho tambe e principionan cu apostel Pablo a skirbi den su carta na e cristiannan na Corinto y a aplica esakinan na nan situacion.—Lesa 2 Corintionan 10:3, 4.
3 Cristiannan berdadero ta laga Bijbel guia nan consenshi, y pesey nan no ta bay dienst ni nan no ta bay guera. Miles di testigo di Jehova—hoben y bieu, homber y muher—a ser persigui pasobra nan ta mantene e posicion cristian aki. Hopi di nan a sufri den prizon y den campo di trabou forsa. Durante di e era nazi na Alemania, algun hasta a ser asesina. Pero a pesar cu nos rumannan na Europa a haya nan cu persecucion feroz, nunca nan no a lubida nan encargo di predica e bon noticia di e Reino di Jehova. Nan a predica fielmente den prizon y campo di concentracion y hasta si nan tabata den un otro pais pa motibo cu nan a ser saca for di nan propio pais. * Añanan despues, na 1994, testigonan di Jehova no a participa den e masacre etnico cu a tuma luga na Ruanda. Nan a keda neutral tambe ora cu tabatin un conflicto sangriento na paisnan di Balkan durante separacion di ex-Yugoslavia.
4. Ki efecto e posicion neutral di testigonan di Jehova tabatin riba otro hende?
4 E posicion neutral estricto cu testigonan di Jehova tin a convence miles di hende rond mundo cu e Testigonan di berdad ta stima Dios y nan prohimo. Cu otro palabra, nan ta practica berdadero cristianismo. Ki otro aspectonan mas di nos adoracion a convence hopi hende cu testigonan di Jehova ta cristiannan berdadero?
E TRABOU EDUCATIVO DI MAS GRANDI DEN HISTORIA
5. Ki cambio e prome discipelnan di Hesus mester a haci?
5 Hesus a indica bon cla for di cuminsamento di su sirbishi cu predicacion di e bon noticia di e Reino di Dios ta e trabou di mas importante riba Tera. El a scoge 12 discipel pa cuminsa cu e trabou di predica cu lo a bira un obra mundial; despues el a entrena un grupo di 70 discipel mas. (Luc. 6:13; 10:1) El a prepara nan pa hiba e bon noticia na otro hende. Prome, nan mester a predica na otro Hudiu. Pero despues a bin un cambio cu a sorprende nan: Nan mester a predica na hende di otro nacion tambe. Pa e discipelnan Hudiu, esey tabata un cambio hopi grandi.—Echo. 1:8.
6. Kico a yuda Pedro compronde cu Jehova no ta haci distincion di persona?
6 E prome persona cu no tabata Hudiu cu a bira cristian tabata Cornelio. Jehova a manda apostel Pedro bay na cas di Cornelio pa predica na dje. E ora ey Pedro a compronde cu Dios no ta haci distincion di persona. Cornelio y e hendenan di su cas a ser batisa. For di e momento ey, e cristiannan a haya un teritorio nobo y inmenso: henter mundo. Si, for di e momento ey padilanti hende di tur nacion por a tende e berdad y acept’e.—Echo. 10:9-48.
7, 8. Kico e organisacion di Jehova a haci pa yuda mas tanto hende posibel tende e bon noticia? (Wak e prome plachi.)
7 Den nos tempo, cu hopi entusiasmo e rumannan cu ta dirigi e organisacion di Jehova ta apoya y organisa e trabou di predica y siña hende e bon noticia den henter e mundo. Awe, casi ocho miyon testigo di Jehova ta haci nan best pa plama e mensahe di Cristo na mas cu 600 idioma. Y pronto nan lo haci esey na mas idioma. Hende ta reconoce testigonan di Jehova claramente pasobra nan ta predica di cas pa cas y riba caya. Tin biaha nan ta uza mesa y stand portatil pa presenta nan publicacionnan.
8 E organisacion di Jehova a entrena mas cu 2.900 ruman pa traduci Bijbel y publicacionnan biblico. Anto nan no ta traduci solamente na idiomanan bon conoci. Nan ta traduci tambe na cientos di idioma cu no ta mucho conoci pero cu toch miyones di hende ta papia. Por ehempel, na Spaña, miyones di Catalan ta papia nan idioma materno, Catalan, tur dia. Principalmente den ultimo añanan, hopi mas hende a cuminsa papia Catalan y otro variantenan di e idioma na e stadnan Alicante y Valencia, na Islanan Baleares y na e pais Andorra. Awor testigonan di Jehova ta produci publicacionnan biblico y tin reunionnan cristian na Catalan, e idioma cu ta touch curason di e hendenan cu ta papia Catalan.
9, 10. Kico ta mustra cu e organisacion di Dios ta interesa den e necesidad spiritual di tur hende?
9 Rond mundo nos ta traduci publicacionnan biblico y siña hende den nan propio idioma. Mexico, por ehempel, ta un pais di habla Spaño, pero eynan tin gruponan indigena basta grandi cu ta papia otro idioma. Un di e gruponan ey ta Maya. Recientemente, e sucursal di Mexico a manda e team di traduccion di Maya bay biba na un region di e pais caminda nan por papia y tende e idioma tur dia. Awor e publicacionnan ta ser traduci na un manera cu ta facil pa e pueblo Maya compronde. Un otro ehempel ta Nepal, un pais caminda tin mas cu 29 miyon habitante. Eynan hende ta papia rond di 120 idioma. Pero mas cu dies miyon hende ta papia Nepales, y pa hopi otro hende, esaki ta nan di dos idioma. Nos ta produci literatura biblico na e idioma ey tambe.
10 Dicon e organisacion di Jehova tin asina tanto team di traduccion rond mundo? Pasobra e ta tuma na serio e encargo di predica e bon noticia di Reino den tur nacion. Testigonan di Jehova a parti miyones y miyones di tratado, foyeto y revista gratis den campañanan cu ta tuma luga tur parti di mundo. Nan ta cubri e gastonan di e trabou aki cu nan donacionnan boluntario, siguiendo e instruccion aki di Hesus: “Boso a ricibi pornada, duna pornada.”—Mat. 10:8.
11, 12. Ki bon efecto e obra mundial di predica cu testigonan di Jehova ta haci tabatin riba otro hende?
11 Testigonan di Jehova ta dedica na nan obra di predica y siña otro hende. Nan ta asina convenci cu nan a haya e berdad cu nan ta haci sacrificio grandi pa por predica e mensahe na hende di tur nacion y cultura. Hopi di nan a simplifica nan bida, siña un otro idioma y adapta nan mes na un cultura hopi diferente pa nan por participa den e trabou sumamente importante aki. E obra di predica y siña hende rond mundo ta un otro aspecto cu ta convence hopi hende cu testigonan di Jehova ta e berdadero siguidornan di Cristo Hesus.
12 E Testigonan ta haci tur esaki pasobra nan ta convenci cu nan a haya e berdad. Pero kico mas a convence e rumannan cu nan tin e berdad?—Lesa Romanonan 14:17, 18.
LOKE A CONVENCE NAN
13. Con testigonan di Jehova ta logra tene nan organisacion limpi?
13 Nos por beneficia di e comentarionan di cristiannan fiel di nos tempo cu ta convenci cu nan tin e berdad. Un ruman homber cu tin hopi tempo ta sirbi Jehova a bisa: “Tur esfuerso ta ser haci pa tene e organisacion di Jehova moralmente limpi y sin mancha, sin importa ken mester haya conseho of disciplina.” Con e pueblo di Jehova ta logra mantene e nivel moral halto aki? Wel, cada ruman ta haci su best pa sigui e principionan cu tin den e Palabra di Dios y imita Hesus y su discipelnan. Debi na esey, durante e historia moderno di testigonan di Jehova ta un cantidad relativamente chikito mester a ser expulsa for di e congregacion pasobra nan a nenga di sigui e principionan di Dios. E gran mayoria di testigo di Jehova ta hiba un bida limpi y ehemplar, y esey ta inclui hopi hende cu anteriormente tabata biba na un manera cu Dios no tabata aproba pero cu a haci cambio.—Lesa 1 Corintionan 6:9-11.
14. Ki cambio hopi hende expulsa a haci, y cu ki resultado?
14 Con a bay cu e personanan cu a ser expulsa for di e congregacion na harmonia cu e instruccion di Bijbel? Miles di nan despues a arepenti di nan practicanan malo y e congregacion a ricibi nan brasa habri bek. (Lesa 2 Corintionan 2:6-8.) Como cu testigonan di Jehova ta sigui e principionan eleva di Bijbel, nan congregacionnan ta keda limpi y esey ta duna nan e confianza y siguransa cu nan organisacion ta esun cu Dios ta aproba. Maske hopi religion ta laga nan miembronan haci kico cu nan kier, nos ta pega firmemente na e normanan di Dios. Esaki a convence hopi hende cu testigonan di Jehova tin e berdad.
15. Kico a convence un ruman homber cu e tin e berdad?
15 Dicon otro testigonan cu experencia ta sigur cu nan tin e berdad? Un ruman homber di 54 aña cu ta sirbi Jehova for di tempo cu e tabata teenager a bisa cu su fe ta basa riba tres pilar of creencia importante: (1) Dios ta existi, (2) Bijbel ta inspira pa Dios y (3) e congregacion cristian di testigonan di Jehova ta e grupo cu Dios ta uza y bendiciona. El a bisa: “Segun cu mi tabata studia Bijbel a traves di añanan, semper mi a purba di test e pilarnan ey pa wak si realmente nan tin un fundeshi firme. Aña tras aña, tabata bin mas y mas evidencia cu a apoya cada un di nan, y esey a fortalece mi fe y convence mi mas ainda cu realmente nos tin e berdad.”
16. Kico a convence un ruman muher cu e tin e berdad?
16 Un ruman muher casa cu ta sirbi na nos sede mundial, na New York, a comenta riba loke ta convenc’e cu e tin e berdad. El a bisa cu e organisacion di Jehova ta e unico cu realmente ta bisa hende cu e nomber di Dios, cu ta aparece un 7.000 biaha den Bijbel, ta Jehova. Otro cos cu ta anim’e hopi ta e texto di 2 Cronicanan 16:9, cu ta bisa: “Wowo di SEÑOR ta move bay bin door di henter Tera, pa e por sostene fuertemente esnan cu nan curason ta completamente di dje.” El a bisa tambe: “E berdad a mustra mi con mi por tin un curason completo pa asina Jehova por sostene mi libremente. Mi amistad cu Jehova ta e cos di mas valioso pa mi. Y mi ta aprecia con Hesus a yuda nos siña conoce Dios. E conocemento ey ta sostene mi.”
17. Di kico un ruman homber cu antes tabata ateo ta convenci, y na ki conclusion el a yega?
17 Un ruman homber cu antes tabata ateo a bisa: “Ora mi observa creacion, mi ta ripara cu Dios kier pa hende gosa di bida; pesey mi sa cu e lo no permiti sufrimento pa semper. Ademas, segun cu mundo ta bira mas y mas malo, e pueblo di Jehova tin mas fe, mas entusiasmo y mas amor. Ta e spirito di Jehova so por haci e milager moderno aki.”—Lesa 1 Pedro 4:1-4.
18. Kico dos ruman a bisa cu ta convence nan cu nan tin e berdad? Y kico abo ta pensa di esey?
18 Un otro ruman homber cu tin hopi tempo ta sirbi Jehova a bisa pakico e ta kere cu e ta den e berdad: “Loke mi a studia a traves di añanan a convenci mi cu e Testigonan di curason ta haci esfuerso pa sigui e ehempel di cristianismo di prome siglo. Mi a biaha rond mundo, y mi a mira cu mi mes wowo e union cu tin entre e testigonan di Jehova. E berdad cu tin den Bijbel a duna mi satisfaccion y felicidad.” Ora nan a puntra un ruman homber cu tin mas cu 60 aña kico a convenc’e cu el a haya e berdad, el a bisa cu testigonan di Jehova realmente ta imita Hesus. El a splica: “Nos a studia e bida y sirbishi di Hesus cu hopi atencion y a compronde e importancia di sigui su ehempel. Debi na e ehempel di Cristo Hesus, nos a haci cambio den nos bida pa hala mas cerca Dios. Nos ta reconoce Cristo su sacrificio di rescate como e base pa salbacion. Y nos sa cu el a ser resucita for di morto, pasobra nos tin testimonio di hende confiabel cu tabata testigo ocular di esey.”—Lesa 1 Corintionan 15:3-8.
NO TENE E BERDAD PA BO SO
19, 20. (a) Tocante ki responsabilidad Pablo a recorda e cristiannan na Roma? (b) Como cristian dedica, ki privilegio nos tin?
19 Cristiannan berdadero realmente ta stima nan prohimo. Pesey nos no por keda cu e conocemento precioso di e berdad pa nos so. Pablo a bisa e rumannan di e congregacion na Roma cu berdadero siguidornan di Hesus tin e responsabilidad di predica. El a skirbi: “Si bo ta declara publicamente e ‘palabra den bo mes boca’, esta, cu Hesus ta Señor, y den bo curason bo tin fe cu Dios a lant’e for di morto, lo bo ser salba. Pasobra den bo curason bo mester tin fe pa haya un posicion husto dilanti di Dios, ma cu bo boca bo ta haci declaracion publico di bo fe pa haya salbacion.”—Rom. 10:9, 10.
20 Como testigo di Jehova dedica, nos ta convenci cu nos tin e berdad y nos sa cu nos tin e privilegio di siña otro hende e bon noticia di e Reino di Dios. Pues, ora nos ta cumpli cu nos encargo di predica, nos meta ta pa no solamente siña hende tocante Bijbel, sino tambe pa mustra nan na e manera cu nos ta hiba nos bida cu nos ta convenci cu nos tin e berdad.
^ par. 3 Wak e buki Los testigos de Jehová proclamadores del Reino de Dios, pagina 191-198, 448-454.


c: text/html

text:
Esaki ta pa varios aña caba cu Departamento di Agricultura, Cria y Pesca ta participa den Aruba Doet. Instancianan for di di algun luna delanta ta pidi den mayoria caso diferente mata pa por planta.
Di nos banda nos ta ofrece e diferente matanan di fruta p’asina haci esaki mas agradabel y sigur contribui cu e proyecto di 10.000 mata. E proyecto aki nos yega di haci cu diferete scol. Esaki ta ensera ayudo cu e matanan di fruta of herbal di nan preferencia y tambe gordura pa e por wordo planta.
E biaha aki esaki no a bay diferente caminda cu e scol Faith Revival pa medio di docente juffrouw Miossottis Wild kende a acerca nos departamento pa por cumpli cu tal peticion cu ta algun mata di fruta pa por planta rib’e dia di Aruba Doet na nan scol.
Despues cu durante siman e gordura y matanan a wordo entrega na dicho scol.
Diasabra mainta trempan a haci acto di presencia na scol Faith Revival Ludwig Rasmijn y tambe Randy Maduro p’asina duna un man y duna un guia con e matanan mester wordo planta. Presente tabata tambe algun otro boluntarionan di Aruba Doet cu a duna un man p’asina e matanan por a wordo planta.
Nos ta gradici Faith Revival School kende a acerca Santa Rosa pa pa cu nan proyecto y nos ta desea nan hopi exito y nos ta sigur cu e matanan lo wordo bon cuida.

robotstxt: allowed

filter: keep


text:
Clausura di e siman di Festival di Buki pa Mucha
Despues di un siman fructifero cu yen di actividad e autornan lo bay ta na Kadushi Largo na Colegio Laura Wernet-Paskel (CLWP) den e pueblo di Santa Cruz. E team completo, mayor y alumnonan ta preparando yen di entusiasmo pa e clausura aki. E tema di e Festival ta ‘FIESTA’. Muchanan ta ensayando pa asina nan por duna un bunita presentacion. Nan lo bay declama, actua, baila y canta. Lo bay tin tentnan den e esfera di e diferente fiestanan cu nos ta custumbra di celebra durante aña . Lo bay tin frekedel, sopi bestia chikito, ayaca, oliebollen, pan boyo, drigidek y hopi mas.
E deseo tabata pa CLWP por a combina e inauguracion di su biblioteca escolar cu e Clausura di e Festival aki. Pa motibonan fuera di nan alcanse esaki no ta posibel. Pero nan no kier laga un oportunidad bunita asina pasa bay y nan ta probecha di e oportunidad aki pa duna nan biblioteca escolar su nomber. E biblioteca escolar di CLWP lo bay carga e nomber di e maestra cu a traha pa mas o menos 40 aña largo na e scol: “Biblioteca Juffrouw Jeanette”. Un maestra cu tin un curason pa e scol y cu te dia di awe ta yuda CLWP pa para dilanti klas ora cu mester un reemplasante.
Na final, pa clausura e anochi aki lo bay tin un sorpresa masha agradabel pa tur mucha y pa e publico henter. Diabierna 7 di november 2014 di 5 or pa 8 or di anochi henter pueblo di Aruba ta keda cordialmente invita pa bin celebra cu e muchanan di Colegio Laura Wernet-Paskel e FIESTA GRANDI di e Clausura di e siman di Festival di Buki pa Mucha 2014 na unda lo bay duna e biblioteca escolar di CLWP su nomber. Nos ta conta riba e presencia di e pueblo Arubano pa bin respalda nos muchanan.


text:
ORANJESTAD (AAN)- E team nobo di baseball Flatstone Seaview Cargo a tene su cena di Pasco pa asina clausura un aña exitoso den cual e team a logra bira campeon invicto den ABBA su campeonato nacional di Baseball den categoria di 11-12 aña recientemente.
E team di Seaview Flatstone a disfruta di un anochi ameno na e restaurant mas nobo di Paseo Herencia Sweet Peppers cu e team completo hunto cu mayornan, coachnan, Presidente di Organisacion Flastone y e sponsor di e team Seaview Cargo.
Durante e cena a hiba palabra Sra. Valerie Pietersz- Camacho cu a duna danki na cada un di e muchanan y mayornan pa nan dedicacion y compromise pa cu e team.
A gradici e coachnan Emichi Thiel y Deion Geerman pa nan bon trabao, pasenshi y tempo cu ta inverti den e team.
Tambe a gradici President di Flatstone Tico Loopstok pa a habri brasa y tuma e team bao di su encargo y Seaview Cargo cu ta e sponsor di e team cu ta zorg pa e team.


text:
Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu?
Awe ta ‘Dia Internacional di Famia’. Mi ta pidi bo pa tuma un rato pa wak un video cu ta mustra nos hopi cla pakico ta importante pa nos no bira cara pa e realidad scondi den mas famia cu nos ta kere.
‘E berdad scondi’ ta un testimonio di pobresa na Corsow. Situacionnan cu ta conta pa mas isla y pais, tambe pa Aruba. E cosnan di bida cu no tur hende kier wak. E circulo vicioso di pobresa. E abuso sexual den famia. E buskeda pa amor di un muhe jong cu a pasa den tur e situacionnan aki. Y toch e ta hasi e esfuerso pa papia cu su yiunan pa nan tin un miho bida. Pero e no por su so.
E mama di 3 yiu y 27 anja ta bisa: ‘Mi no kier pa mi yiunan pasa den mesun cos cu ami a pasa aden.’ Y toch den tantisimo caso bo ta mira cu den e buskeda pa amor, felicidad y proteccion, muchanan jong ta atrae net e hende den su bida cu ta lag’e pasa den loke e no tabata kier. Manera e senjora cu ta guia mamanan den situacion di pobresa ta bisa; ‘E ta bay hopi mas profundo, cu bo lo pensa na prome instancia.’ E berdad ta cu e tin hopi di hasi cu cicatrisnan di bida. Y sin guia adecuado y comprenshon di otro, e persona ta keda pega. Pasobra niun hende a sinj’e balora su mes. Tampoco pa e explora di ki forma e por sali di pobresa dor di usa un posibel talento cu e por tin.
Tin ora mi ta puntra mi mes si e hendenan cu tin cu yuda e mamanan aki tin mas facilidadnan pa traha cun’e, e lo por yuda mas? Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu? Si pueblo henter cuminsa wak hende den necesidad cu wowonan di compashon, y yuda pa nan haja mas balor propio, nos lo crea un miho comunidad?
Cosnan pa pensa, pa ami y abo…
Stima bo famia y stima tur famia…
Aruba 2016, majan April 27, 2 or di merdia lo tin un manifestacion contra abuso sexual. Di parti di Comprondiendo Bida ta invita tur hende pa bay. Comprondiendo Bida ta apoya e manifestacion. Tambe ta apoya tur mama- y e tatanan cu a tuma e curashi pa sali afo cu nan storia. Comprondiendo Bida ta invita tambe tur hende pa subi e website www.comprondiendobida.com y type e palabra ‘abuso sexual’ den e hokki di search. Bo lo haja un cantidad di articulo riba abuso sexual cu Comprondiendo Bida a publica den su anjanan cu e ta online. Bo lo haja articulonan cu lo pone bo compronde pakico ta importante pa hasi cada intento cu bo por, pa stop abuso sexual. Bo lo compronde pakico e argumento cu mester busca prueba prome cu aresta un pedofiel NUNCA por ta valido. Un pedofiel ta un persona cu un mente cu semper lo busca excuus pa hustifica su acto. Esaki ta nifica cu e nunca lo stop. Esaki ta nifica cu mientras ta buscando pruebanan cu dificilmente lo haja, e pedofiel tin caminda liber pa sigi abusa.
A bira tempo pa nos stop di sconde e cosnan scur cu ta sosode den nos comunidad. Adultonan t’ey pa protega e muchanan. Pa percura pa nan por lanta den un comunidad felis. No pa abusa di nan.
Si nos no ta defende e derecho di nos muchanan, ta ken su derecho nos ta defende anto?
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Felis dia di tata na tur cu di un of otro forma ta cumpli cu e rol di tata
E Tata ideal, un bon ehempel, un inspiracion, un fuente di confiansa, un brasa, un schouder pa bo yiu jora su pena, un hari pa bo comparti, un conseho cu su yiu por scucha, un fuente di confiansa.
Tempo cu tata y yiu por comparti tin ora ta haja nan balor atraves di tempo cu mas experencia y sabiduria.
E tata ideal ta haja bida cada biaha cu un yiu nace. Cu e bida nobo ta nace y crese sonjonan nobo, speransa nobo. Pero tambe retonan nobo.
E retonan, juist. Nan ta esunnan cu cada bes por pone un capa scur mei mei di e tata y su sonjonan. Situacionnan cu ta aparece y cu como hende bo no ta tene cuenta cu n’e. Tin hende cu ta enfrenta nan y busca un otro caminda pa jega na e mesun resultado desea. Tin otro hende cu ta busca alivio pa nan retonan den cosnan cu ta aleha nan juist di e yiu cu tanto nan a stima. Un amor cu ta bay bek te e momento cu nan a topa otro pa prome biaha. Esaki ta ora e yiu a dal su prome grito di bida.
Bida no semper ta cumpli cu nos sonjo y speransanan. Pero ta e persona su escogencia pa mantene su mes na su ideal, promesa y compromisonan. Retonan no t’ey pa hasi bida imposibel. Nan t’ey juist pa nos desaroya nos talentonan y no laga un di e responsabilidadnan mas grandi den bida cay.
Awe ta dia di tata. Tum’e como un dia pa haja bunita regalo y cosnan tierno traha na scol. Tum’e tambe como un dia pa reflecciona riba kico ‘ser tata’ pa bo ta ensera.
Pasenshi, amor, compashon, empatia, pordona, compronde, madures, tempo comparti. Podise esey ta e esencia di e tata ideal?
Felis dia di tata na tur cu di un of otro forma ta cumpli cu e rol di tata.
Cu hopi danki na e 3 damanan aki pa a comparti nan alma, curason, speransa, fe y balentia cu nos. Dios bendiciona boso semper!
Cu hopi danki na e 3 damanan aki pa a comparti nan alma, curason, speransa, fe y balentia cu nos. Nan tabata nos modelonan precioso pa e poster di Viva La Donna Day 2009… Carina, Ingrid y Gina… Dios bendiciona boso semper!
…Mira bida di un otro forma…disfruta conciente di cada dia…di mi famia…di naturalesa…mi a siña pa biba ‘awe’… cada dia ta un dia…tin dia duro…pero esaki ta conta pa tur hende, cu of sin cancer …stima mi mes…stop di pone otro hende semper na prome luga…duna e cancer un luga den mi bida y sigi biba, mescos cu tur otro hende… Bisa mi mes cu Dios a cura mi caba y ‘Go for life’…pa gosa di bida…siña corda riba mi mes tambe… Si mi por a cambia algo, mi lo a biba cu menos stress, menos core core… enjoy life…hari hopi…busca hende positivo rond di mi…prome mi a pensa ‘morto’, awo mi sa cu despues di cancer ‘tin bida’…
Tin hendenan sabi cu ta bisa cu e buskeda di hende ta semper ‘conoce felicidad’.
Un grupo di amiga tabata papia riba e tema. ‘Esta dushi ta cu bo por stima, maske con duro bo bida por tabata! Bo ta realisa cu ‘ami no ta loke bida a hasi cu mi, pero loke mi ta scoge pa hasi di mi bida’. Hopi biaha nos ta ta tende tur sorto di expreshon:
Homber no ta di confia awendia mas
Relacion den e temponan aki no ta traha
Nos mundo a bira mucho liber, tur cos por
Di otro banda, ora nos papia cu un hende intimamente y honestamente, nos ta realisa cu hopi di e expreshonnan aki ta basa riba miedo. Miedo pa perde, miedo pa dolor, miedo pa perde cara. Y un otro hende cu si a tribi di entrega nan mes na amor y pashon den nan bida y ta wak bek cu sinceridad ta bisa cu nan no ta lamenta. Nan ta pensa cu ta bal mas di a conoce amor y despues sinti dolor cu pa un of otro miedo nunca a experencia kico ta nifica ‘stima cu henter bo alma y curason’. Perde bo mes den amor y pashon, entrega bo mes totalmente. Gosa di amor y intimidad sin miedo. Comparti bo alma y bo curpa.
Kico tin mas bunita cu conoce e sentimento di mas profundo cu biba ta ofrece nos. Tin hendenan sabi cu ta bisa cu e buskeda di hende ta semper ‘conoce felicidad’. Anto pakico tin miedo pa top’e? Pens’e! Hopi felicidad den e buskeda!
Si un partido ta keda den contacto cu su pueblo, no ta importa con chikito e por ta awe. E contacto aki por hasi’e grandi pa e proximo eleccion. Historia di Aruba mes a mustra nos cu partidonan cu awe ta chikito, den pasado tabata esunnan grandi. Y esunnan cu awe ta grandi a jega di ta esunnan chikito di pasado.
Majan Aruba ta bay vota pa su representantenan den Parlamento, e organo mas halto di nos pais. E partido cu haja mas voto tin e prome mandato pa forma un gobierno. Si esaki no logra, loke por sosode den cada democracia, e partido ta entrega e mandato bek na Gobernador y lo sigi pa e proximo partido cu tin mas tanto voto.
Nos por a mira un energia y creatividad hopi grandi den e campanja cu majan lo ta tras di lomba. Eigenlijk cada partido merece pa gana y asina mustra nan afinidad cu e pais cu asina tanto nan ta stima.
Ki ora cada partido ta gana? Ora nan no laga e temporada di campanja ta nan focus y periodo di comunicacion cu pueblo. Un partido ta grandi den su esencia ora e ta tene bienestar general di pueblo den cada decishon y prioridad cu e tuma. E rais y curason di un pais ta su hendenan. Si e pueblo ta progresa den su derechonan fundamental, e pais tambe ta progresa. Si e pueblo ta crece den su balor propio y amor pa su pais a base di e maneho di e gobierno y parlamento, esaki ta combini tur hende. E ta combini tambe tur partido.
Si un partido ta keda den contacto cu su pueblo, no ta importa con chikito e por ta awe. E contacto aki por hasi’e grandi pa e proximo eleccion. Historia di Aruba mes a mustra nos cu partidonan cu awe ta chikito, den pasado tabata esunnan grandi. Y esunnan cu awe ta grandi a jega di ta esunnan chikito di pasado.
Tin un dicho cu ta bisa ‘Conoce bo pasado, pa bo por scoge bo futuro’.
Bo voto ta un derecho, pero tambe un deber sagrado… e escogencia mester ta pa bienestar di Aruba, nos dushi pida baranca, nos Aruba Dushi Tera…
Natalie no tabata ‘djis’ un adicto mas, pero un ehempel cu semper tin un caminda pa un bida miho. Natalie, un bida cu a inspira…
Natalie, un bida cu a inspira…Mi a conoce Natalie hopi anja pasa, den anjanan 90. Caminda mi a conoce Natalie ta mescos cu hopi hende, como adicto riba caja, pidiendo placa pa cuminda. Buscando trabou di parti flyer pa e por haja poco placa. Natalie tabatin algo special, e tabata comparti su storia di bida. Natalie semper a bisami cu e kier a cambia su bida, pa por tin su yiu cerca dje, pero cu esaki ta asina dificil una bes cu bo drenta den e bida di droga. Natalie tabata conta di su dolor di bida, cu e sa cu e ta hasi su famia dolor, pero tambe di su amor pa hende. E ta conta semper aserca cu e no ta un mal hende, cu e ta stima hende. Mescos cu hopi hende tin ora mi ta dun’e placa of trabou pa parti flyer.
Natalie tabata e personahe riba e potret cu a gana e competenciadi potret ‘Nos hendenan’ na ocashon di 30 anja di Checkpoint Color. E scolnan a haja camara pa laga nan alumnonan saca un potret di nan gusto cu ta refleha amor of algo impresionante. Devah Leenheer tabata e mucha muhe di 12 anja den 6e klas cu a capta un momento den bida di Natalie cu di berdad, berdad a bisa mas cu un miyon palabra. Tabata un potret di Natalie para dilanti di un palo di lus ta come un ijscream. Patras di Natalie tabata mira e edificio di Royal Plaza. E potret a gana pasobra e tabata refleha un contrast asina grandi entre e desaroyo cu Aruba tabata pasando aden y un hende cu no por a haja su lugar den e rapides di desaroyo. Den wowonan di Natalie por a mira e bashi y tristesa di un ser humano cu no a haja su caminda den un mundo sano.
Hopi anja a pasa y mi a topa Natalie atrobe na un anochi di fiesta di Viva La Donna Day, un evento pa trese alegria y beyesa den bida di hendenan cu cancer. Mi a topa un Natalie cu a rehabilita y nos a hiba un bunita combersacion. Natalie a conta Edjean Semeleer y ami tocante su cancer, tocante su bida cu a cambia danki na Adopt an Addict Foundation. E ora a bira cla pa mi dicon semper mi a para y scucha Natalie. Natalie no tabata ‘djis’ un adicto mas, pero un ehempel cu semper tin un caminda pa un bida miho.
Natalie a duna contenido na su palabranan di kier un bida miho y Dios a pone e hendenan corecto riba su caminda pa jud’e. Natalie a cumpli cu loke por ta un mision grandi den bida, pa inspira otronan pa no tuma e caminda di droga. Natalie a modela na e Pink Runway, e iniciativa di Merveline Geerman cu a bira un evento nacional dor di e sosten di Mary Jo Foundation. Den comiensa di siman cancer a gana e bataja cu Natalie tabata bringando cu sosten di asina tanto hende cu ta admir’e y stim’e. E potret aki riba ta refleha pa mi un titulo cu mi a scirbi pa un otro articulo ‘Mi ta muhe, mi tin cancer y mi ta bunita…‘ Cu Natalie drumi dushi den brasa di nos Creador, cu pas y alegria companja su alma den e mundo spiritual.
Laga nos topa otro den situacionnan agradable, jena cu pas y bunita recuerdo.
Let’s not meet by accident!
Poniendo mi sentimento y experencia riba papel y public’e, mi a haja hopi reaccion di hende cu a pasa den mesun experencia amargo. Pero mirando cu Aruba ta un pais unda tur hende conoce otro, no ta tur hende ta durf di sali pafo cu nan experencia.
No ta eerlijk cu hende mester pasa den dolor y no tin respet ni espacio pa ventil’e…
Un hoben a scirbi mi ‘Pa media na Aruba cambia, esun cu ta usa e media mester cambia. Tanten cu hende ta apoja sensacionalismo, nos lo haja mas hende cu otro nomber cu ta pasa den mesun cos…of mas pio.
Laga nos topa otro den situacionnan agradable, jena cu pas y bunita recuerdo.
Let’s not meet by accident!
Bida ta balioso! Y cada ser humano tin un balor inmenso!
Meta di e articulo aki no ta pa jusga ken ta fout of no, pasobra esey no ta mi tarea. Si ta importante pa nos mustra riba circumstancianan basta doloroso cu a hiba na e echo cu un persona a perde su bida y ami a pasa den un experencia cu nunca mi lo a desea di pasa aden. Esaki tambe ta asina doloroso cu no tin palabra pa splic’e.
Ta hopi tragico, tristo y horible cu un persona ta perde su bida den un accidente. No tin palabra pa expresa e dolor aki. Ta mesun tragico ora un persona ta involvi den e accidente y no por a hasi nada pa evit’e, anto prensa no ta mustra e banda aki di e medaja. Mi persona, Ingrid Werleman tabata e persona cu tabata den e auto y kier a duna e otro parti di e medaja. E meta no ta pa jusga ken ta fout of no, pasobra esey no ta mi tarea. Si ta importante pa nos mustra riba circumstancianan basta doloroso cu a hiba na e echo cu un persona a perde su bida y ami a pasa den un experencia cu nunca mi lo a desea di pasa aden. Esaki tambe ta asina doloroso cu no tin palabra pa splic’e. Bida ta e cos di mas balioso cu nos ta pose’e y pesey semper mi a hasi esfuerso pa cuida mi bida, pa ta cauteloso den tur circumstancia y pa inspira otro hende pa hasi mescos. Riba e diadomingo cu a pasa mi tabata bin di Ritz, cumpra ijscream, bayendo pa cas di un amiga. Mi a para na e crusada di Hubadastraat, a mira tur dos banda, no tabata bin nada y mi a subi caminda. Direpente mi a sinti e impacto cu algo a dal contra e auto y mi a bira e auto para di biaha pa wak kico a pasa. Mi a mira un hende drumi riba e caya y mi a mira e brommer tira otro banda. Tabatin jen di hende rond. Un pareha banda di mi a bisa mi cu e meneer tabata core sin lus riba e motocicleta. Henter e escena tabata parse un situacion no-real, pasobra mi tabata sigur cu no tabata bin nada. Mi a pidi un meneer banda di mi pa jama polis, loke e la hasi. Mi a puntra kico a pasa cu e meneer y ela bisa mi pa trankilisa mi. Mil cos tabata pasa den mi cabes. Con? Dicon? Dios, cuida e meneer. No laga nada malo pas’e. Polis a jega y a puntra ken ta e chauffeur y mi a contesta ‘ami’ y cu mi ta sigur cu no tabatin nada riba caminda. Mi tabata sinti mi mes hopi tristo y tabata puntra mi mes pakico e cos aki a pasa net cu mi cu semper ta cauteloso den trafico. Pakico, mi Dios? Un polis a bisa mi pa mi bay warda di polis cu nan pa duna un declaracion. Mi a pidi’e pa tuma declaracion di e pareha para banda di mi cu a mira e brommer ta bin sin lus sendi. Nan tin 2 declaracion caba, e la contesta mi y a hiba mi den e auto di polis. Mi a puntra kico a pasa cu e meneer, e la contesta mi cu nan no sa ainda. Mi no por splica e sentimento paden cu palabra, pero e tabata horrible y asina inhusto. Pakico, mi Dios? Ki mi tin di sinja di esaki? Pakico un hende ta core brommer sin lus den anochi y ta bin dal den e auto? Na warda polisnan ta bisa mi pa sinta warda te ora un hende di trafico bin pa tuma mi declaracion. Mas laat ta bin un hende pa hasi e blaastest cu mi. No ta problema, e tin cu hasi su trabou. Resultado ta O.
Mi amiga ta jega y mas laat mi famianan. E pareha cu tabata para banda di mi na e sitio di e accident ta bin pa duna nan declaracion. Nan tin yiu chikito na cas y ta priminti di bin pa su majan, loke nan a hasi tambe. Mi sobrino ta conta mi cu e meneer a fajese y ta mustra mi e potretnan riba 24ora.com. E sentimento ta horible. Pakico, mi Dios? Mi ta mira e potretnan di e meneer drumi abou cu sanger riba su cara. Mi ta mira e potret di mi cu nan a saca y mi ta scucha loke nan a scirbi cu mi no a duna preferencia. Mi ta puntra mi mes dicon nan no a acerca mi pa puntra mi kico a pasa ora nan a saca mi potret. Lo nan por a tende cu e meneer tabata biniendo sin lus y cu ami no por a wak’e. E tabata bin riba e caminda di preferencia, ta berdad, pero con bo por duna preferencia na algo cu bo no por wak den anochi scur?
Mi pena ta pa e meneer cu a perde su bida y su sernan keri cu ta pasando den momentonan hopi hopi dificil. Mi pena ta tambe pa e experencia cu mi a pasa aden cu ta hopi, hopi doloroso. Mi pena ta tambe pa e manera cu cierto prensa ta raporta sin aplica e principio di ‘hoor en wederhoor’ cu ta e base di periodismo profesional. Mi pena ta cu e forma con medionan di comunicacion ta pone potretnan di un ser humano cu a fajese cu ta mustra poco respet pa e defunto, su famia y otro sernan keri. Mi pena ta pa e forma cu nan por incrimina hende posiblemente pa motibonan sensacionalista. Mi pena ta cu un momento fatal a crea dos victima. Un cu a fajese y un cu a keda na bida. Y cu nos dos, tur hende hende cu ta cerca di nos.
Mi pena ta tambe cu mi isla Aruba, Aruba dushi tera cu cada dia ta bira menos safe den hopi sentido. Y atrobe mi ta pensa cu si nos cada un den nos bida personal, den nos bida familiar, den nos bida social tuma e decishon pa biba mas segun norma y balornan di respet, fraternidad y compashon, nos isla, Aruba dushi tera lo bira esaki di berdad. E lo bira e realidad colectivo di hendenan cu ta preocupa pa otro y ta wanta man di otro den momentonan dificil y no ta crucifica otro. Cristo a muri caba pa nos na crus. Awor ban sigi su ehempel di amor. Cu Antonio Jose Barrero su alma sosega na pas den reino di Dios. Cu su famia lo tin hopi forsa den e momentonan dificil aki.
Mi curason lo sigi bati pa Aruba, e pais unda mi a nace y cu mi ta stima cu cada fibra di mi ser. Mi lo sigi hasi loke semper mi a hasi. Inspira hende pa jega na un bida mas felis, un comunidad mas felis y asina laga atras un mundo miho cu ami a haja. Situacionnan dificil den bida no ta bin por nada, mi ta convenci di esaki. Nan ta retonan pa esun cu kier sinja di nan. Y despues cu nos jora nos dolor, e lo hasi nos mas fuerte. Podise e les cu cada hende cu ta biba na Aruba y ta stima e pida baranca aki por sinja di e situacion aki ta pa nos biba cu mas conciencia cu Aruba por ta un isla felis na momento cu cada ciudadano ta un ciudadano felis. Esaki ta ensera biba segun nos birtud- y cualidadnan Divino cu ta hinca den cada un di nos, wardando pa ser desperta.


text:
ORANJESTAD,(AAN); Un caso di lamenta y a keda comenta den tur skina na Curacao y otro islanan. Ta trata di un caso di asesinato na unda cuater homber para diasabra anochi para na un Snack Truck situa na Berg Altena a wordo sefta pa bala cayente.
Informe ricibi for di Curacao a confirma cu tur 4 homber a fayece a consecuencia di impacto di bala.
E caso lamentable aki a wordo reporta na polis y mesora a cuminsa cu investigacion profundo pa logra pone man riba esun of esnan responsabel di e caso horibel aki.
Parce cu un of mas persona for di un auto lo a basha bala cu arma –aparentemente- automatico. Hasta tin peaton cu tabata canando den vecindario cu lo a haya bala y un total di cuater persona mas cu despues a wordo declara morto.
Esnan cu a perde nan bida ta e hombernan Reegi. R. Arcangele Amgalista, naci na Curacao di 32 aña, Harold Antonio Francisca, 48 aña, naci na Curacao. Purcival Belano Brooks, naci na Curacao di 54 aña y Elery Zedelkia Harvey Aeneas Jair Cijntje tambe ta naci na Curacao. Mientras tanto tin diferente version relaciona cu e tiroteo na e snack truck y tin ta bisa cu hombernan arma a yega basha bala y core bay.
Di tur esaki ainda no a haya e version oficial con y kende lo ta responsabel pa e asesinatonan cruel aki cu den un fraccion a kita bida di cuater ciudadano.


text:
Despues ku un prezu a rekobrá su libertat, su intenshon tabata pa mustra komunidat lokual ku ta inkorekto den e Sentro di Detenshon bon Futuro. Asina ta ku e prezunan a Graba diferente video i tabe kapturá imagen. Despues di a tene un entrevista telefoniko ku Urny Floran kual ta Direktor di Bon Futuro, aki prezunan a bolbe bini ku mas material dilanti. Esaki ta e karta di e eks detenido:
Willemstad – Telefòn nan ke kastigá bu riba dje, kita bishita fo’i ora nan haña bu kuné, pero abo ku ta detenido no ta sali bai pafó bai kumpra niun telefòn ni bin kuné bek paden den prizòn te p’abo risibí kastigu kubo ta pèrdè mínimo bo 2 bishitanan ku bo ta risibí pa luna. Paso kada bishita normal ta kada 2 siman i ora nan kastigá bu lógikamente bo ta pèrdè tur bo 2 bishita nan. Na Hulanda bo ta haña bishita, i na Hulanda nan no ta kita bo bishita nan riba e akto nan ei mes.
Ora nan haña bewaker nan ku kos nan ilegal, nan no ta kastigá tur e bewakernan, dikon ora un prezu si hasi algu malu bo ke bin trata na kastigá tur. Bewakernan ku ser gara i ku wòrdu kastigá ta haña kastigu bira prisionero i nan ta sali sin nan keda husga. Bo no ta ni tende di nan mas den spotlight pero un hende gewon ta kai sera, e ta hasi algu malu den prisòn òf nan ta hañ’e ku algu ilegal, mesora prisòn ke kita bo V.I. fo’i bo.
Prezunan no tin un programa di dia figo ku nan por sali fo’i nan sel kumpli kuné i distraí nan mente kuné. Awor bo ta haña prezu ku un telefòn na moda di, bota kore hasi manera ta un krímen e la kometé di tin un telefòn. E ta lógiko ku un detenido si no tin nada di distraí riba dje e ta buska algu pa mata su tempu riba dje. Nan ta hasi manera telefòn selular ta algu masha algu den prizòn, kaminda telefòn selular a skapa hopi prezu ku a bira malu den sel, den prizòn ku ora tabata pidi asistensia di bewakernan, no tabata tin niun bewaker bou di warda na e sitio ku por a presentá. Ta mesun telefòn ku nan ke hasi manera ta un krímen, ta nèt esei den mayoria kaso ta wòrdu uzá.
Ami eks detenido kier mustra komunidat tur kos malu den prisòn. Direktor ta bin bisa den prensa ku prisòn ta bon p’esei mi ta dokumentá ku potrèt, ku grabashon pa Floran basta di gaña Televishon i Radio ku prisòn ta bon. Bo por nota ku tur blòk ta daña, mesun kos ainda e ta bin gaña ku e lugá ta bon. Rònt prisòn tin 350 detenido sera. Tin mas o ménos 50 so ku ta traha. Aparte di esei 25 ku ta bai skol, no ta bai skol regular. Esunnan ku nan ke nan ta duna trabou, e sobra detenidonan kiko bo tin pa nan hasi, nada nada no tin pe sobra nan hasi. Sera so bota keda sera nan kada 2ora stress nan mas ku nan ta. Mayoria hende no por bai un skol i no ta haña un trabou. Na momentu ku Direktor traha un sita ku media e ta gaña laga un par di hende bai traha na Werkplaats, Laser, Karpinté, Automontuer, Fura Stul, Skol i Kòmpiuter lès. Na momentu ku detenidonan bèl prensa ta manera no ta kere nos, Direktor ta bini dilanti prensa bin tira santu den wowo di pueblo gaña bisa ku tin resosialisá pa detenido nan, pura mentira!
Direktor nunka a bini den blòk i na niun blòk pa wak e situashon, e no sa mes kon sel nan ta paden. Fo’i dia ku mi tabata sera a yama Direktor pero mi mes a sali sin e yega ser nos. Direktor tin ku lanta fo’i su stul bini patras wak kik e problema ta na e blòknan. Nunka ma mira flora den prisòn, ma bai kas tambe sin mir’e, ta na Televishon so ma mira kon e ta. Gaña nos anto ku kos di “beisbòl”, Floran tin ku kita su saya bisti karson di hende hòmber bini patras bin para papia ku detenidonan, basta di manda Ludwig Maria ku Andy Selestina bin para gaña nos. Medida so ketu bai kontra prezu, komunikado so kontra prezunan. Si flora tei pa firma pero pa bin serka prezunan nunka e no tei òf e ta den reunion.
Tokante Bishita
Floran no ke pa niun detenido bai bezoek ku algu di kome òf bebe pa nan bishitante. No ta posibel ku bo por stòp algu positivo i no bini ku un mashin pa bo bishitantenan por kumpra algu. Tur kos tin ku sigui normal, dikon mi ta trese esaki dilanti paso tin guera di gèng ku gèng i esaki ta fásil pa venga paso sèn ta diabel i por kumpra un detenido den nesesidat fásil den kushina a e por pone venenu den djùg ku nan ta traha pone awa ku djus aden paso kada blòk tin bezoek un dia den siman i nos tambe ta eksigí seguridat tantu pa nos komo nos bishitantenan.
Tokante bezoek zonder toezicht
For di aña 2006 eks minister David Dick i wesnan a firma un vonnis ku bo por pone B.Z.T. Prizòn no ke traha un kaminda ku bo por pone B.Z.T, semper nan ta gaña bisa ku no tin espasio pa traha un kaminda pa B.Z.T . Nan ta bringando derechi humano di detenidonan. Floran ta traha na manehá e instituto ei ku lei nan di Hulanda pero uzando esunnan so ku ta na nan benefisio i no na benefisio di prezu nan, i esei nos ta yama manipulashon di poder.
Tokante Dòkter
Bo ta skibi un karta pa dòkter, tin biaha ta pasa 1 siman pa 2 siman pa bo haña dòkter. Asina ku bo tin un doló ta te ora bo ta serka di muri nan ta kore bin atendé mes ora. Tur biaha hopi detenido tin mesun problema. Otro problema, djentista. Bo tin doló di djente, ta te ora bo kara hincha nan ta buska solushon pa bo ranka e djente. Te ora e bewaker nan mira bo kara ta hincha e ora ei si nan ta tuma medida mes ora pa nada no pasa e hende, pero bota pidi pa ranka e djente 2 pa 3 luna. Wak un detenido riba Feisbuk, e no ta humadó e ta un hende grandi e tin 1 pulmon so pa niun hende no kere ta chòler nos a saka su potrèt, e tin 20 luna ta pidi pa ranka su djentenan, ketu, nèt nèt nada di yudansa.
Vonnis
Lei bieu ta 10% resocialisatie, 5% werkstraf karting. Kièrmèn nan ta kita e 10% ku e 5% for di bo kastigu. Kiermen 5 aña (60 Luna), 6 Luna 10%, 4 Luna 5%, 20 V.I. Lei nobo nan a bin ku banchi Elektronisch Toezicht anto nan ta hinka e 10% ku e 5% aden, pero no tin resocialisatie ni trabou. Kièrmèn nan ta ilegal bezig ku e sistema di banchi ei. Lei bieu ta mihó, awó nan ta bisa bu e ta un gunst, kon ántes si e no tabata un gunst. Anto kon e ta posibel ku e loke nan ta yama gunst mi no ta haña prizòn ta traha resocialisatie rapòrt pero den prisòn no tin resocilisatie, e rapòrt ta ilegal. No tin trabou, komparashon 350 hende será, 50 so ta traha. Bewaker nan ta bai lès pa siña traha ku prezu pero no tin resocialisatie.


text:
Plataforma Politico E Forsa Nobo, POR ta garantisa cu lo introduci e concepto di ley cu a presenta di iniciativa pa loke ta trata flexibilidad di pensioen.
Cu e mesun espirito aki lo kier bin cu cambionan tambe pa personanan cu ta ricibi bijstand of cualkier ayudo social.
Varios persona den comunidad no por warda pa nan baha cu pensioen na 65 aña.
Tin persona cu ta traha den sector hotelero cu t’e industria cu ta carga nos economia y hopi ta traha trabounan cu ta ensera cu nan ta riba nan pia constant.
Tin esnan den e sector di construccion cu tin trabou pisa y tambe otro sectornan cu ta rekeri hopi esfuerso fisico, cu na final di dia ora cu bisa nan cu no ta 60 mas, sino gradualmente cu 65 nan ta baha cu pensioen, hopi no por yega e edad ey, sr. Andin Bikker a splica.
Los di esey ta conoci cu tin diferente persona cu e.o. a sera acuerdonan considerando cu nan tey baha cu pensioen na 60 aña.
E tempo ey no a pensa cu lo subi edad di pensioen, pues tin personanan cu ta haya nan sin entrada pa algun aña.
P’esey introduciendo e flexibilidad di pensioen unda cu bo ta scoge si bo kier baha cu 60 aña bo por, hayando un “korting” chikito.
E ora e responsabilidad ta serca e persona y asina ta tene consideracion cu casonan individual.
PROTECCION FONDO
Pa proteha e fondo lo bin cu un “hardheidsclausule” pues un garantia p’e fondo. Pa si ta 5000 persona lo por haci uzo di e opcion pa bay mas tempran cu pensioen normal, den caso cu por ehempel 8000 aplica, ta bin cu un keuring medico pa selecciona e 5000 y asina ta proteha e fondo.
Esunan cu ta bin na remarca e ora pa por haci uzo di e oportunidad ta haci’e, y e resto ta bay p’e siguiente aña.
Ora wak cu den Reino tin paisnan cu e opcionnan aki, mester evalua esaki y no tin nodi inventa e wiel di nobo, segun sr. Bikker.
SISTEMA COBRA BELASTING
E hecho cu e belasting aworaki ta wordo cobra riba e pensioen di biehes, ta castiga un pensionado cu si e kier traha un poco bolo pa haya poco entrada extra, ta conta e dos entradanan aki hunto y nan tin cu paga belasting riba esaki.
POR ta bisa cu e pensioen aki ta sagrado, no lo mester paga riba e parti aki di pensioen, Otmar Oduber ta enfatisa.
Si un pareha of un pensionado kier haci actividad adicional esey ta posibel y no por castige dor di aumenta loke e ta haci extra cu su pensioen, compara cu e bisiña cu porta ta cobra pensioen so y no ta paga nada di belasting riba e pensioen.
Mescos cu a bisa tambe cu lo habri e discusion bek di participacion, actividad y obligacionnan social cu pensionadonan tin.
N’e momentonan aki nan ta paga e suma completo di AZV, cual ta un peso demasiado grandi riba nos pensionadonan.
Finalisando sr. Otmar Oduber a bisa cu esaki t’e mesun espirito cu kier bin cu ne pa loke ta esnan cu ta cobra bijstand/onderstand of ta ricibi cualkier ayudo social.
Cu cierto momento ora cu nan kier yuda nan mes pa tin un bida mas digno pa por tin un mihor biba, ta wordo castiga cu sea FCCA ta aumenta prijs di nan cas of ta reduci e fondo cu nan ta haya. Cual no t’e meta pa cual ta duna un ayudo social.
Duna 2% of 15 florin tur luna no ta yuda e persona cu tin un problema social, bo mester gara e problema na su rais, pues no duna personanan pisca pa come, sino siña nan con pa pisca pa nan por biba na un forma mas digno, el a conclui.


text:
Den cuadro di e plan di accion pa combati contrabando di gasolin
For di algun luna caba e grupo di enfoke encabesa pa Minister di Asunto Economico y Comunicacion mr. drs. Richard Arendsa reuni cu diferente instancia pa frena e contrabanda di gasolin cu ta bin di Venezuela y ta wordo rebendi aki na Aruba di manera ilegal.
Como cu den e comercialisacion clandestino aki ta consisti di un acumulacion di delito a envolvi tambe Ministerio Publico y KPA.
“Prohibi importacion di gasolin procedente di Venezuela, cu excepcion di bulk, t’e prome di e decisionnan concreto pa loke ta trata combatimento di e comercialisacion clandestino aki,” asina Minister Richard Arends a declara.
No solamente esaki ta forma un competencia inhusto, pero e ta un peliger enorme pa trahadornan di waf, p’esnan cu ta riba caminda, como tambe p’e habitantenan den e area unda e actividadnan aki ta tuma lugar.
E proceso di importacion ta inicia den nos awanan teritorial te yega den distritonan riba nos isla. E mandatario a splica cu Ministerio di Asunto Economico no tin e tarea ni autoridad pa persigui ningun persona, pero nos tin e deber di alerta e instancianan concerni pa haci esaki. P’esey a amplia e grupo di enfoke cu participacion di Ministerio Publico, Kustwacht y KPA p’asina por entama e pasonan hudicial necesario y penalisa e delitonan cometi.
E comercialisacion clandestino aki ta consisti di actividadnan unda cu no ta paga accijnzen, no ta cumpli cu regulacionan di DTI, no ta cumpli cu leynan di vestigingsvergunning, no ta paga belasting, no ta cumpli cu e rekisitonan di brandweer.
“Ministerio Publico ta na turno awor,” Minister Richard Arends a sigui bisa. “Nos ta trahando duro pa combati esaki y mi ta kere cu pronto ta bay tin accionnan di parti di departamentonan hudicial.”
Minister a haci un bes mas un yamada na comunidad pa no participa dene practicanan aki. No solamente bo ta pone bo bida na peliger, pero tambe di otronan.


text:
by LocoGamer | Dec 14, 2017 | PC, Playstation, Top News, XboxUbisoft a tease poco dia pasa algo di e Predator movies den nan wega di Ghost Recon Wildlands. Cuminsando awe bo por download e special event DLC y cu esaki abo y bo team por hunt down e Predator of porta e Predator ta hunt boso. Check out e trailer akibou!...
by LocoGamer | Nov 22, 2017 | Nintendo, PC, Playstation, Top News, XboxE Super Duper Graphics Pack y e Switch cross-play pa Minecraft ta haya un delay te 2018. E expansion a wordo conoci den juni durante E3’17. E optional DLC lo trece miho lighting, textures y mas riba e basisversie di Minecraft. Lastimamente Mojang a laga sa durante...
by LocoGamer | Nov 22, 2017 | PC, Playstation, Top News, XboxTurning Tides ta e di tres DLC di Battlefield 1 y riba nan website tin poni cu dos map nobo di e DLC lo ta playable desde 11 di december pa premium pass owners. E dos map nan aki ta Cape Helles y Achi Baba. E DLC aki lo trece tambe seis weapons nobo mane e M1917...
by LocoGamer | Nov 20, 2017 | PC, Playstation, Top News, XboxUbisoft a anuncia cu Rainbow Six Siege lo ricibi un di tres aña di DLC y additional support cu lo cuminsa otro aña. Durante 2018, e wega lo haya ocho Operators nobo, dos map nobo, y un “existing map makeover”. Year 3, (mescos cu Year 1 y Year 2) lo...
by LocoGamer | Nov 12, 2017 | PC, Playstation, Top News, XboxNetherRealm su superhero fighting game Injustice 2 ta bay haya basta characters nobo, y ku e trailer aki, nos ta wak cu nan ta bay introduci un surprising addition den game roster Injustice 2. Den e trailer di Fighter Pack 3 DLC nan ta revela cu The Teenage Mutant...


text:
Tag Archive | Korsou
Stanley Clementina ta kolabora ku Dayo StreaNobo den T’ASINA TA BIBA.
Stanley Clementina, e talentoso kompositor i kantante kurasoleño, a kolaborá ku kantante Dayo StreaNobo pa su di kuater single ‘T’asina ta Biba’ fo’i su EP nobo. E kantika ta mustra nos bunita isla dor di wowonan di un bon Yu di Kòrsou. Stanley a aserka Dayo, e popular vokalista di reggae konosí pa su kansionnan positivo, pa kolaborá riba e interpretashon inspirativo akí.
MI KU BO: Kòrsou i Cabo Vèrdè a topa!
E kansion ‘Mi Ku Bo’ ta un kolaborashon entre Tamara i e kantante femenino konosí di Cabo Vèrdè, Dina Medina. E kansion ta karga un mensahe di hermandat i di union. Nos no ta tan diferente i riba varios tereno nos ta hopi similar. Dor di sa nos historia i rekonosé e lasonan eksistente, nos por ta más habrí pa traha huntu i huntu nos ta más fuerte.


text:
Dios di amor danki pa e don di bida. Awe nos ta desea di pone tur nos plannan den Bo mannan sagrado y nos ta laga nan na Bo santa boluntad. Nos ta suplica Bo pa obra den nos curason y yena nos cu hopi amor y pas cu nos mester pa sigi padilanti. Awe nos por lesa den e Evangelio cu e hendenan kier piedra Hesus pasobra segun nan cu Hesus ta blasfemia Dios. ( Huan 10,31-42 ) Esey mester pone nos para keto un rato y pensa ariba tur esnan cu pa motibo di nan fe ta wordo persigui, humilia y asta mata. Nos ta biba den un mundo carga di mentira y desorienta y den tempo cu ta wordo poni ideologia radical cu ta hiba humanidad na caos y morto. Pero meimei di tur e inhustica y cambio di constitucionnan y leynan Señor ta bisa nos den su Palabra den e prome lectura ( Yer. 20,11)” Pero Señor ta pará band’e mi, un heroe cu ta bringa pa mi. Pesey ta mi persiguidonan mes ta trompeka, sin por haci nada.” Pesey laga nos no tin miedo di mustra otro manera di pensa y biba cu ta bai contra e mundo, na esnan cu tin fama y prestigio. Pasobra esey ta e causa berdadero cu e hudiunan a rechasa Hesus. Tata nos ta pone nos alma den Bo mannan, Bo conoce cada un di nos curason te den e mas intimo. Ora nos ta sinti cu nos ta wordo manda den e abismo, nos por experencia Bo victoria. Yuda nos pa nos por continua nos tarea di hiba e Bon Noticia na unda nan tin mester di dj’e pa duna di conoce Bo obranan maraviyoso pa medio di Cristo nos Señor Amen.
Orashon di dia 7 april 2017
Posted in Orashon di Dia


text:
Noris van Lis-Donata ta un participante nobo na e festival di buki pa mucha di biblioteca e aña aki. Biblioteca ta trece un otro edicion di e famoso festival di buki pa mucha cu e meta pa stimula mucha pa lesa y pa stimula combersacion y interes pa autor di buki pa mucha.
Cada aña e festival tin otro tema y un grupo di autor y ilustrador di buki pa mucha for di Aruba, Islanan ruman di Caribe Hulandes, Hulanda y otro pais ta bishita mas cu sesenta scol riba nos isla. E tema di e edicion aki ta “Multiculturalidad” y e lema ta: ‘Nos mundo ta draai y ami ta sigui lesa bay’. E festival di buki pa mucha ta tuma lugar den e siman di 2 pa 9 di November 2012.
Como mucha sra. Noris van Lis-Donata tabata gusta lesa. E tempo ey no tabatin buki pa mucha na Papiamento. Noris y su rumannan tabata spaar henter aña papel di bleki lechi Friese vlag pa haya punto pa por cambia pa buki na Hulandes. Asina vakantie grandi cuminsa su mama tabata bay na e agencia pa busca buki na Hulandes pa nan. Noris ta corda e prome siman di vakantie manera un fiesta di buki na cas.
Ora luna ta yen su mama tabata sinta cu tur yiu pafo den claridad di luna y conta storia. Tur yiu ta haya un beurt pa conta storia. E claridad di luna tabata ilumina nan fantasia. Alabes nan tabata realisa di ta biba riba un pida tera cu Dios a traha pa nos tur. Di chikito su mama a siña nan pa tin confiansa den e ayudo di nos Creador. Na edad di 15 aña Noris a haya un studiebeurs pa bay studia pa analista medico na Hulanda. El a termina su estudio cu 19 aña y a bay traha 3 aña na laboratorio di gobierno na Aruba. Den e temporada aki Noris a bira welpenleidster y e tabata yuda guia e welpennan den bario di Dakota. Noris tabata gusta e actividadnan manera speurtocht di welpen y padvinders den naturalesa.
Na 1968 Noris a regresa Hulanda y el a forma parti di e redaccion di e boletin mensual cu tabata yama “Contacto Antiyano”. Noris a casa na Hulanda for di cual matrimonio a nace dos yiu muhe. Bek na Aruba Noris a bira miembro di Jaycees na 1978 y e tabata pa dos aña lider di proyecto di un programa pa mucha cu tabata yama “Gosinet” na radio Carina e tempo ey. Na 1985 Noris a termina su studio di ley y a traha algun aña como consehero huridico na Departamento di Enseñansa. Durante e periodo di su trabou den comunidad Noris a nota cu ta hopi importante pa hende desde chikito crece cu norma y balor.
Asina a cuminsa crece e idea cerca Noris pa trece algun mensahe practico tocante e existencia di nos Creador den forma di un buki pa muchanan. Den e buki ta duna e mucha algun ehempel con pa siña gradici nos Creador pa tur loke ta bon pe den cas y pafo di cas. E buki aki ta pa muchanan cu a cuminsa explora e cas y e ambiente unda nan ta biba. Den diferente forma e mucha ta reconoce e balor grandi di e naturalesa cu ta forma e ambiente rond di cas y cu ta un pida di nos pais crea pa nos Creador. Tambe ta mustra e mucha riba e aprecio y respet cu mester tin pa un persona mayor cu ta duna e mucha su cuido necesario.
Noris ta bisa: Mi buki “Ban Bisa Danki” ta un granito di arena pa formacion di nos muchanan.
Festival di buki pa mucha
Mas cu 60 scol basico ta involvi, pa un siman largo, den e festival grandi di buki. Nan lo haya bishita di un autor den klas. Muchanan di scol por spera presentacion di: Hulanda: Mylo Freeman, Tjibbe Veldkamp, Evelien van Dort. Corsou: Tio Ali (Alvin Inecia), Roland Colastica. Boneiro: Tio Gabi(Gabriel Mercera), Kathleen Thielman. St.Maarten : Loeki Morales, Surnam/Corsou :
Hilli Arduin, Jamaica : Amina Blackwood Meeks, Aruba: Robert Reeberg, Olga Buckley, Desiree Correa, Mariebelle Arends, Dolfi Kock, Dora Lauffer-Mathilda, Noris van Lis-Donata, Olga Orman,


text:
Detenshon di tres sospechoso pa ladronisia ku violensia
Djaweps 10 di ougùstùs 2017, alrededor di 12.30 or di mèrdia, Sentral di Polis a dirigí un patruya di polis na un adrès na Kaminda Aluminio pa un kaso di ladronisia ku violensia ku a kaba di tuma lugá. For di un investigashon preliminar a sali na kla ku dos suheto bou di menasa ku arma di kandela a kita un kadena i un oloshi for di e hòmber habitante di e kas. Despues di nan akto nan a hui na pia drenta den un mondi patras di e kas. Durante nan huida nan a lòs un tiru den laira. Durante di un búskeda den e mondi e agentenan a mira algun hòmber ku ta kuadra ku e deskripshon di e sospechosonan ku un ratu promé a kometé e ladronisia ku violensia manera ariba menshoná. Mesora e agentenan a start un persiguishon tras di e sospechosonan. Riba e kaminda di tera Fraternan di Skèrpènè/ Seru Loraweg e agentenan a topa ku un otro hòmber ku no tabatin su identifikashon huntu kuné i a keda detené. Un ratu despues e agentenan a detené e dos sospechoso. Ta trata di e hòmbernan:
- S.H.S di 26 aña di edat, ku no tabatin su id.;
- F.M.A. di 25 aña di edat;
- N.G.S. di 23 aña di edat. Tur tres nasé na Kòrsou
Kontinuando ku e investigashon a resultá ku e sospechoso S.H.S. un dia promé 9 di ougùstùs alrededor di 4. or di atardi probablemente a atraká dos persona maskulino den área di Koraal Spechtweg. E sospechoso S.H.S. a kita un kadena i un telefòn iPhone for di su víktimanan. Durante un kontrol riba e sospechoso e tabatin e telefòn prosedente di e ladronisia den su poder.
A presentá e sospechosonan dilanti di un fiskal Ouksiliar ku a ordená nan enkarselamentu pendiente di mas investigashon. Polis a tene un entrada hudisial na kas di e sospechonan na Seru Loraweg. Durante un investigashon na e kas a haña i konfiská un plantashon di mariwana (26 mata di mariwana). E investigashon ta kontinuá.


text:
Diabierna mainta den e Ballroom di Hyatt Regency Resort Aruba, atletanan profesional, race directors, prensa internacional, local y otro invitadonan y sponsors, a duna inicio n’e di dos Aruba Challenge Endurance Festival.
Centenares di atleta, tanto local y internacional, lo participa tanto den e Fitville Caribbean Crossfit Games, e 5km Fun Run Walk y culminando cu e atraccion principal, e Half Distance Challenge Triathlon.
Algun di e paisnan represente den e actividadnan ta: USA, Colombia, Venezuela, Hulanda, Brazil, Surinam, Canada, Cuba, Costa Rica, Mexico y naturalmente Aruba.
Prensa a haya oportunidad di combersa cu e Profesionalnan, kendenan ta competi na un nivel hopi halto y ta den top condicion pa diadomingo awor.
Pa 6.21 am dilanti di Hyatt Regency Hotel e triathlon ta ranca sali y ta premira cu pa algo menos cu 5 ora e prome atletanan lo yega e finish line.
Nan lo cuminsa cu landamento, sigi pa core bicicleta y termina coriendo.
Diasabra mainta pa 8’or, un grupo grandi di mucha entre 7 cu 14 aña lo participa den disciplina di landamento y coremento. Esaki lo ta entre Aruba Marriott y Ritz Carlton Hotel.
Publico ta invita pa bin apoya e muchanan di diferente scol.
Cuminsando mainta te anochi, rib’e parkinglot di Hyatt Hotel, lo tin e Sport Expo cu diferente tienda deportivo y tambe e competencia entre atletanan di crossfit (Fit Ville Caribbean ).
Parti atardi pa 6’or lo tin e 5km Fun Walk & Run cu ta sali for di Hyatt y regresa n’e mesun sitio.
P’e evento aki ainda por registra diasabra den dia. E prijs ta solamente 20 florin y por gana varios pasashi pa exterior.
Tambe pa 6 or e festival di musica y cuminda ta cuminsa.
Diasabra lo tin N Fuzion, Joyride, PHATTUNEZ y Dj Vibes.
Tambe lo tin 7 restaurant delicioso presente. Tur esaki completamente gratis.
Diadomingo mainta lo start cu e Triathlon y atardi lo entrega premio pa 5’or.
Despues lo clausura e fin di siman cu e banda di reggae Kawura y e famoso banda Tsunami. Tambe lo tey Music Monks y Dj Version.
Remarcabel pa menciona cu diferente personanan influyente di exterior cu ta presente na Aruba pa cubri e evento riba media y rednan social.
Un di nan cu a capta hopi atencion ta yegada di Matteo Carvajal Correa. E ta ganador di e programa popular El Desafio Super Humanos hunto cu Melina Ramirez.
Hunto nan tin miyones di ‘followers’ cu lo conoce Aruba di serca.
E pro’s cu tabata presente n’e conferencia di prensa tabata Jessica Santos, Davide Giardini, Andy Potts, Cody Beals, Brad Williams y Aj Baucco.


text:
by LocoGamer | Jan 9, 2018 | Movies/Series, Top NewsEwan McGregor a bolbe laga sa diadomingo cu e lo ta “happy” pa hunga e rol di Obi-Wan Kenobi atrobe. E actor a bisa esaki durante e Golden Globes cu a pasa diadomingo despues cu e la gana un award pa Fargo. E Hollywood news site, Variety a upload un video...
by LocoGamer | Jan 8, 2018 | Movies/Series, Top NewsStar Wars: The Last Jedi a baha di e charts volgens e ultimo box office report. Pa e weekend di januari 5 te cu 7, Disney su sci-fi blockbuster a gana $23.6 miyon cual ta pone na di tres luga awo, paso Jumanji: Welcome to the Jungle a gana $36 miyon durante e weekend...
by LocoGamer | Jan 4, 2018 | PC, Playstation, Top News, XboxNos tur sa cu EA su Battlefont 2, no a bay mucho bon…no nevermind e la bay basta malo. E wega mes ta bon pero EA su decision nan ta loke a caba cu e wega prome cu e la sali, ni despues cu e free DLC di The Last Jedi, e sales nan no a echt subi. Disney tambe sa...
by LocoGamer | Dec 28, 2017 | Movies/Series, Top NewsDen varios interview durante The Last Jedi press tour, Mark Hamill a laga sa cu e no a echt gusta kico writer-director Rian Johnson a haci cu Luke su character. Pero awo, Hamill a laga sa riba su Twitter cu e ta sorry pa papia malo di Rian Johnson y cu esaki tabata...
by LocoGamer | Oct 21, 2017 | Game RelatedStar Wars: The Last Jedi no a ni sali ainda, pero ya caba e director Episode IX, JJ Abrams, a cuminsa duna hints over con e storia lo sigui despsues di The Last Jedi. Durante in BBC Radio 4 interview hunto cu composer Michael Giacchino (Rogue One: A Star Wars Story),...


text:
Apezar di tudu prublemas y dificuldades, TACV sta entri kes midjor kompanhias di aviason do mundo
Di acordu ku AIR HELP, un kompanhia multi-nasional lider mundial na asistensia legal y indemizason di pasagerus aereos, pa AIR HELP ki pasa TACV na Afrika ê so Ethiopian Airlines y Kenya Airways... Aliaz, so 5 kompanhias aereas di Afrika ê ki ta entra na ses klasificason nun total di 87 a nivel mundial ( Nen Binter CV nen Binter Canarias ka ta entra nes lista di kompanhias di top ki ten ligason ku Europa)
Clasificason di 2017 foi divulgadu es tersa-fera y sima bu podi odja na kumentario TACV ku un “ratio” di 5.97 ta surgi na 72˚lugar a nivel mundial, logu dipos di Norwegian Air Shuttle y antis di EasyJet, di Reino Unido. TACV inda sta frenti di tcheu kompanhias ku mutu + meios y notoriedadi sima SATA di Açores (75 na klasificason) ki gosi sta fazi TACV konkurensia na voos internasional.
Pa AIR HELP, ki ta presta servisu legal a pasagerus ki sufri atrazu ou kanselason di voos, pa AIR HELP midjor kompanhia di mundo nes 2017 ê Singapore Airlines ki distrona Qatar Airlines.
Tambe pa primeru bes AIR HELP publica lista di midjoris aeroportos di mundo undi ka entra ninhun di Cabo Verde ( na Afrika so entra aeroporto internacional di Adis Abeba na Etiopia y Aeroporto Jomo Kenyatta di Nairobi, na Kenia). fonte:ok